Lehtikuva/Vesa Moilanen

Viime vuoden tulos jaettiin osinkoina, nyt yt-neuvottelut kahdeksan miljoonan takia

Nokian Renkaiden pääluottamusmiehen Petri Sorvalin kriittisyys yhteiskuntasopimusta kohtaan kasvoi.

Nokian Renkaat aloittaa yt-neuvottelut kaikkia 900 työntekijää koskevat yt-neuvottelut, jotka voivat johtaa 150 henkilön irtisanomiseen. Syynä on Venäjän ja IVY-maiden heikentynyt taloustilanne.

Työntekijöiden pääluottamusmies Petri Sorvali syyttää erittäin kannattavaa yhtiötä ylireagoinnista. Konserni ei ole millään mittarilla kriisiyritys, vaan yksi Suomen menestyneimmistä. Liikevaihdon laskusta huolimatta liiketulosprosentti on ollut yli 20 ja tänä vuonna konserni ennakoi voittoa tulevan lähes samaan tahtiin.

– Yt-neuvotteluilla tavoiteltu 8 miljoonan euron vuotuinen säästö olisi Nokian tehtaalle ja sen työntekijöille raskas isku. Konsernille se on kuitenkin taskurahaa. Esimerkiksi pelkästään vuoden 2014 tuloksestaan Nokian Renkaat jakoi yli 190 miljoonaa eroa osinkoina, eli melkein koko liikevoittonsa. Eihän tällaisessa asetelmassa ole mitään järkeä, Sorvali toteaa.

Malttia yrityksiltäkin



Sorvalin mukaan palkansaajilta odotetaan aina malttia.

– Samaa voisi odottaa yrityksiltä ja yritysten omistajilta.

ILMOITUS

– Rengasmarkkinoilla on aina se tilanne, että tuotteet kuluvat tasaisesti. Heikomman kysynnän jaksoja seuraa aina parempi kysyntä. Nokian Renkaat on sellaisessa taloudellisessa kunnossa, että sillä olisi varaa maltilla mennä hiljaisempien kausien yli. Lomautukset ovat aina parempi vaihtoehto kuin irtisanomiset. Työntekijäpuoli tulee alkavissa neuvotteluissa esittämään lomautuksia irtisanomisten tilalle ja kaikissa tapauksissa pyrimme painamaan irtisanomisten määrän niin alas kuin mahdollista.

Kriittisyys yhteiskuntasopimukseen kasvoi



Yt-neuvotteluissa selviää, aiotaanko Nokialta siirtää pysyvämmin tuotantoa Pietarin tehtaalle.

– Minusta siinä ei olisi järkeä. Jos tämänhetkinen kysyntäongelma tulee Venäjän-kaupasta, miksi siirtää tuotantoa Nokia Pietariin?

Sorvali kuuluu Teollisuusalojen ammattiliitto TEAMin hallitukseen.

– Joudumme liittona lähiaikoina ottamaan kantaa yhteiskuntasopimukseen. Olen suhtautunut siihen kriittisesti ja nyt kriittisyys vain kasvaa. Muutosturvaan pitää tulla kunnon remontti, irtisanomissuojan ja yt-lain parantamisesta on saatava takeet ennen kuin minut saa suostumaan edes neuvotteluihin yhteiskuntasopimuksesta.

– Yhteiskuntasopimuksen valmistelussa on vaadittu työaikojen pidennystä. Tällaisessa irtisanomistilanteessako alkaisimme pidentää työaikaa? Siinä ei olisi mitään järkeä. Irtisanottavien määrä vain kasvaisi, jos jäljellejäävien työaikaa lisättäisiin.